b'\n_START_ARTICLE_\nBiserica de lemn din Strugureni\n_START_PARAGRAPH_\nBiserica de lemn din Strugureni, comuna Chiochi\xc8\x99, jude\xc8\x9bul Bistri\xc8\x9ba-N\xc4\x83s\xc4\x83ud dateaz\xc4\x83 din secolul XVIII . L\xc4\x83ca\xc8\x99ul are hramul \xe2\x80\x9eSfin\xc8\x9bii Arhangheli Mihail \xc8\x99i Gavriil\xe2\x80\x9d (8 noiembrie) \xc8\x99i figureaz\xc4\x83 pe lista monumentelor istorice, cod LMI BN-II-m-A-01705.\n_START_SECTION_\nIstoric \xc8\x99i tr\xc4\x83s\xc4\x83turi\n_START_PARAGRAPH_\nBiserica de lemn este a\xc8\x99ezat\xc4\x83 \xc3\xaen cimitir, pe o culme ce domin\xc4\x83 satul \xc8\x99i dateaz\xc4\x83 din secolul XVIII. Construc\xc8\x9bia este compus\xc4\x83 dintr-un pronaos cu cinci laturi,  cu intrarea \xc3\xaen partea de sud, un naos de form\xc4\x83 dreptunghiular\xc4\x83, \xc3\xaen timp ce absida altarului este nedecro\xc8\x99at\xc4\x83, cu patru laturi. Pe latura sudic\xc4\x83 exist\xc4\x83 un pridvor, delimitat de patru st\xc3\xa2lpi ce sus\xc8\x9bin acoperi\xc8\x99ul de tabl\xc4\x83. St\xc3\xa2lpii de sus\xc8\x9binere, cu ramifica\xc8\x9biile de sub strea\xc8\x99in\xc4\x83, sunt sculpta\xc8\x9bi, cu \xc3\xaembin\xc4\x83ri ingenioase, fixate \xc3\xaen cuie de lemn.  At\xc3\xa2t pe laturile pronaosului, c\xc3\xa2t \xc8\x99i ale altarului, consolele treptate formeaz\xc4\x83 \xc3\xaembin\xc4\x83ri \xc3\xaen coad\xc4\x83 de r\xc3\xa2ndunic\xc4\x83. Deschiderea u\xc8\x99ii de acces \xc3\xaen pronaos este semicircular\xc4\x83,  delimitat\xc4\x83 de un br\xc3\xa2u \xc3\xaen form\xc4\x83 de funie r\xc4\x83sucit\xc4\x83, un \xc8\x99ir motive geometrice \xc8\x99i frumoase rozete \xc3\xaen relief. La baza ancadramentului exist\xc4\x83 dou\xc4\x83 rozete mari, bogat ornamentate. _NEWLINE_Pronaosul este t\xc4\x83v\xc4\x83nit, form\xc3\xa2nd o tribun\xc4\x83. Cu ocazia repara\xc8\x9biilor din 1930, \xc3\xaen peretele plin dintre naos \xc8\x99i pronaos au fost t\xc4\x83iate deschideri, concomitent m\xc4\x83rindu-se \xc8\x99i ferestrele. Prin l\xc4\x83rgirea ferestrelor s-au t\xc4\x83iat por\xc8\x9biuni ale unor inscrip\xc8\x9bii. La fereastra nordic\xc4\x83 \xc3\xaent\xc3\xa2lnim cuvintele \xe2\x80\x9e.... anul domnului ...\xe2\x80\x9d, parte probabil a unei inscrip\xc8\x9bii de datare, iar la fereastra de pe latura de sud \xe2\x80\x9es-au zugr\xc4\x83vit cu cheltuiala lui Moga\xe2\x80\x9d. \xc3\x8en naos, pictura pere\xc8\x9bilor laterali a fost acoperit\xc4\x83 cu placaj. Pe bolta semicilindric\xc4\x83 a naosului au fost pictate scene din ciclul minunilor \xc8\x99i patimilor lui Iisus. Iconostasul este format din reprezentarea R\xc4\x83stignirii, av\xc3\xa2nd al\xc4\x83turat apostolii. Cele trei u\xc8\x99i pictate \xc8\x99i sculptate apar\xc8\x9bin stilistic secolului al XVIII-lea. Pe bolta semicilindric\xc4\x83 a altarului sunt picta\xc8\x9bi zece \xc3\xaengeri, iar pe pere\xc8\x9bii laterali Jertfa lui Avraam \xc8\x99i sfin\xc8\x9bi episcopi. Cele nou\xc4\x83 icoane pe lemn aflate \xc3\xaen biseric\xc4\x83 sunt opera a trei me\xc8\x99teri diferi\xc8\x9bi. Dintre aceste icoane, dou\xc4\x83 sunt \xc8\x99i datate: Arhanghelul Mihail, probabil icoana de hram, datat\xc4\x83 1791, \xc8\x99i Maria cu Pruncul, datat\xc4\x83 1798.'